CELEX: C2004/300/100
Language: el
Date: 2004-12-04 00:00:00
Title: Υπόθεση Τ-411/04: Προσφυγή-αγωγή του Jean-Paul Keppenne κατά της Επιτροπής των Ευρωπαϊκών Κοινοτήτων, που ασκήθηκε στις 6 Οκτωβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/51
            
         Προσφυγή-αγωγή του Jean-Paul Keppenne κατά της Επιτροπής των Ευρωπαϊκών Κοινοτήτων, που ασκήθηκε στις 6 Οκτωβρίου 2004
   (Υπόθεση Τ-411/04)
   (2004/C 300/100)
   Γλώσσα διαδικασίας: η γαλλική
   Ο Jean-Paul Keppenne, κάτοικος Etterbeek (Βέλγιο), εκπροσωπούμενος από τον Paul-Emmanuel Ghislain, δικηγόρο, άσκησε στις 6 Οκτωβρίου 2004 προσφυγή-αγωγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων ζητεί από το Πρωτοδικείο:
   
               —
            
            
               να ακυρώσει τις αποφάσεις της Επιτροπής να μην αυξήσει τα μόρια προτεραιότητας DG που έλαβε ο προσφεύγων-ενάγων κατά τις αξιολογήσεις του 2003 και να μην προαγάγει τον προσφεύγοντα στον βαθμό Α5 κατά τις προαγωγές του 2003, καθώς και την απόφαση της αρμόδιας για τους διορισμούς αρχής (ΑΔΑ), με την οποία η ΑΔΑ απάντησε στις ενστάσεις του προσφεύγοντος (R/673/03 και R/716/03),
            
         
               —
            
            
               να υποχρεώσει την Επιτροπή να καταβάλει στον προσφεύγοντα-ενάγοντα αποζημίωση 3 000 ευρώ προς αποκατάσταση της ηθικής βλάβης που αυτός υπέστη,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή-αγωγή ασκείται σε συνέχεια αυτής που ασκήθηκε στην υπόθεση T-272/04 κατά της σιωπηρής απορρίψεως των ενστάσεων που υπέβαλε ο ίδιος προσφεύγων-ενάγων. Εν προκειμένω ζητείται η ακύρωση των ρητών απορριπτικών αποφάσεων που εξέδωσε τελικά η ΑΔΑ.
   Προς στήριξη των ισχυρισμών του, ο προσφεύγων-ενάγων υποστηρίζει, κατ' ουσίαν, ότι οι επίμαχες αποφάσεις συνιστούν συγκεκαλυμμένη κύρωση σε βάρος του, λόγω της αποσπάσεώς του, προς το συμφέρον της υπηρεσίας, στο Δικαστήριο, και ότι, κατά την έκδοση των εν λόγω αποφάσεων, δεν ελήφθησαν υπόψη κατά τον αρμόζοντα τρόπο τα προσόντα του.
   Οι ισχυρισμοί που προβάλλει με την προσφυγή-αγωγή του αντλούνται από παράβαση των κανόνων περί αξιολογήσεως και προαγωγής των υπαλλήλων, παραβίαση των αρχών της απαγορεύσεως των διακρίσεων και της αναλογικότητας, καθώς και από κατάχρηση εξουσίας.